### NN 92/2025 (18.6.2025.), Pravilnik o uvjetima i načinu ostvarivanja prava na državnu stipendiju za studente pripadnike romske nacionalne manjine

Ministarstvo znanosti, obrazovanja i mladih

1257

Na temelju članka 78. stavka 4. Zakona o visokom obrazovanju i znanstvenoj djelatnosti (»Narodne novine«, br. 119/2022.), ministar znanosti, obrazovanja i mladih donosi

PRAVILNIK

O UVJETIMA I NAČINU OSTVARIVANJA PRAVA NA DRŽAVNU STIPENDIJU ZA STUDENTE PRIPADNIKE ROMSKE NACIONALNE MANJINE

OPĆE ODREDBE

Članak 1.

(1) Ovim pravilnikom propisuju se uvjeti i način ostvarivanja prava na državnu stipendiju za studente pripadnike romske nacionalne manjine (u daljnjem tekstu: državne stipendije).

(2) Stipendijom se smatra mjesečna novčana naknada koju student ostvaruje na temelju statusa studenta.

(3) Izrazi koji se koriste u ovome pravilniku, a imaju rodno značenje, koriste se neutralno i odnose se jednako na muški i ženski rod.

Članak 2.

(1) Pravo na državnu stipendiju iz članka 1. ovoga pravilnika ostvaruju studenti pripadnici romske nacionalne manjine: hrvatski državljani, državljani države članice Europske unije koji imaju prijavljen boravak u Republici Hrvatskoj i ostali strani državljani s odobrenim statusom stranca s prijavljenim boravkom u Republici Hrvatskoj te osobe s reguliranim statusom u skladu sa Zakonom o međunarodnoj i privremenoj zaštiti, a koji su upisani na visokim učilištima u Republici Hrvatskoj na:

– sveučilišne prijediplomske studije, sveučilišne diplomske studije, sveučilišne integrirane prijediplomske i diplomske studije;

– sveučilišne specijalističke studije i doktorske studije – poslijediplomska razina;

– stručne kratke studije, stručne prijediplomske studije i stručne diplomske studije,

pod uvjetima određenim ovim pravilnikom (u daljnjem tekstu: studenti).

(2) Studenti iz stavka 1. ovoga članka mogu se prijaviti na javni natječaj za dodjelu državnih stipendija.

UVJETI ZA OSTVARIVANJE PRAVA NA DRŽAVNU STIPENDIJU

Članak 3.

(1) Uvjeti za ostvarivanje prava na državnu stipendiju za studente iz članka 2. ovoga pravilnika su:

a) status studenta sveučilišnoga ili stručnoga studija;

b) dokaz o pripadnosti romskoj nacionalnoj manjini;

c) student ne smije primati drugu stipendiju financiranu iz javnih izvora (potvrđuje se na obrascu za prijavu);

d) stečeno najmanje 30 ECTS bodova u prethodnoj akademskoj godini (ne odnosi se na studente koji su prvi put upisali prvu godinu studija u akademskoj godini u kojoj se provodi javni natječaj);

e) izvršavanje studijskih obveza u skladu s propisima visokog učilišta – za studente poslijediplomske razine studija.

(2) Uvjete za ostvarivanje prava na državnu stipendiju koji se odnose na studente iz članka 2. ovoga pravilnika ne ispunjavaju:

a) studenti koji su na upisanome studijskom programu stekli manje od 30 ECTS bodova u prethodnoj akademskoj godini (ne odnosi se na studente koji su prvi put upisali prvu godinu studija u akademskoj godini u kojoj se provodi javni natječaj);

b) studenti koji su u akademskoj godini prijave na natječaj treći put upisali istu godinu studija ili isti semestar (ako se studij izvodi u neparnom broju semestara), neovisno o vrsti i razini studija, promjeni studijskoga programa i neovisno o prijelazu na drugo visoko učilište;

c) studenti koji su upisani ponovno na istu vrstu i razinu studija na kojoj su već stekli kvalifikaciju, a za koju su prethodno primali državnu stipendiju;

d) studenti koji primaju drugu stipendiju financiranu iz javnih izvora;

e) studenti koji obavljaju samostalnu djelatnost;

f) studenti koji imaju upisano mirovanje studijskih obveza u akademskoj godini u kojoj se provodi javni natječaj;

g) studenti poslijediplomske razine studija koji ne izvršavaju studijske obveze sukladno propisima visokog učilišta.

(3) U uvjete iz stavka 1. i 2. ovoga članka ne računaju se godine studija u kojima je student imao upisano mirovanje studijskih obveza.

PROVEDBA JAVNOGA NATJEČAJA ZA DODJELU DRŽAVNIH STIPENDIJA

Članak 4.

(1) Državne stipendije dodjeljuju se na temelju provedenoga javnog natječaja u kojem se propisuje način dokazivanja uvjeta iz članka 3. ovoga pravilnika.

(2) Javni natječaj za dodjelu državnih stipendija raspisuje ministar nadležan za obrazovanje, do kraja mjeseca listopada, za tekuću akademsku godinu.

(3) Javni natječaj za dodjelu državnih stipendija provodi Povjerenstvo za provedbu Javnoga natječaja za dodjelu državnih stipendija za studente pripadnike romske nacionalne manjine koje imenuje ministar (u daljnjem tekstu: Povjerenstvo).

(4) Povjerenstvo iz stavka 3. ovoga članka ima tri člana, uključujući i predsjednika Povjerenstva, od kojih su svi predstavnici Ministarstva znanosti, obrazovanja i mladih (u daljnjem tekstu: Ministarstvo).

Članak 5.

(1) Tekst Javnoga natječaja za dodjelu državnih stipendija za studente pripadnike romske nacionalne manjine objavljuje se na mrežnoj stranici Ministarstva.

(2) Prijave studenata pripadnika romske nacionalne manjine na javni natječaj podnose se na obrascu za prijavu zajedno s propisanom dokumentacijom na način koji je definiran u javnome natječaju.

(3) Obrazac za prijavu je sastavni dio javnoga natječaja.

(4) Studenti pripadnici romske nacionalne manjine svojim potpisom na obrascu za prijavu na javni natječaj daju suglasnost Ministarstvu za prikupljanje, obradu i objavu njihovih osobnih podataka sukladno članku 7. stavku 1., 2. i 3. ovoga pravilnika, u svrhu osiguranja transparentnosti javnoga natječaja.

(5) Povjerenstvo može zatražiti od studenta dodatnu dokumentaciju koju je prijavitelj dužan dostaviti u traženome roku.

(6) Dostavljena dokumentacija ne vraća se podnositelju prijave.

Članak 6.

(1) Prijava na Javni natječaj za dodjelu državnih stipendija za studente pripadnike romske nacionalne manjine smatra se valjanom ako je podnesena pravodobno s potpunom dokumentacijom u propisanome roku za podnošenje prijave.

(2) Prijava na ovaj javni natječaj smatra se potpunom ako sadrži:

a) ispravno ispunjen i potpisan obrazac za prijavu na javni natječaj od strane studenta te potpisan i ovjeren obrazac za prijavu od strane ovlaštene osobe visokog učilišta na kojem je student upisan;

b) propisanu dokumentaciju kojom se dokazuje ispunjavanje uvjeta za podnošenje prijave na javni natječaj;

c) dodatnu dokumentaciju iz članka 5. stavka 5. ovoga pravilnika.

Članak 7.

(1) Nakon isteka roka za podnošenje prijava na Javni natječaj za dodjelu državnih stipendija za studente pripadnike romske nacionalne manjine te nakon razmatranja svih prijava Povjerenstvo utvrđuje rezultate javnoga natječaja i sastavlja listu studenata koji su se prijavili na javni natječaj.

(2) Rezultati javnoga natječaja za studente iz stavka 1. ovoga članka objavljuju se na mrežnoj stranici Ministarstva.

(3) Lista studenata iz stavka 1. ovoga članka sadrži sljedeće podatke: ime i prezime studenta, godina studija, naziv visokog učilišta.

(4) Studenti iz stavka 3. ovoga članka koji nisu ostvarili pravo na državnu stipendiju imaju pravo podnijeti pisanu primjedbu Ministarstvu u roku od osam (8) dana od dana objavljivanja rezultata javnoga natječaja.

(5) Povjerenstvo iz članka 4. stavka 3. ovoga pravilnika razmatra i rješava primjedbe zaprimljene u propisanome roku najkasnije u roku od petnaest (15) dana od dana isteka roka za podnošenje primjedbi.

ODLUKA O DODJELI DRŽAVNIH STIPENDIJA

Članak 8.

(1) Ministar će na prijedlog Povjerenstva u roku od najviše trideset (30) dana od dana zaprimanja prijedloga Povjerenstva donijeti Odluku o dodjeli državnih stipendija za studente pripadnike romske nacionalne manjine koji su ostvarili pravo na državnu stipendiju, iz članka 7. ovoga pravilnika.

(2) Studenti stječu pravo na državnu stipendiju nakon potpisivanja Ugovora o dodjeli državne stipendije.

(3) Ako student ne potpiše Ugovor o dodjeli državne stipendije, smatrat će se da ne prihvaća stipendiju.

OBAVIJEST O NASTANKU PROMIJENJENIH OKOLNOSTI

Članak 9.

(1) Student koji je korisnik prava na državnu stipendiju dužan je pismeno obavijestiti Ministarstvo o svim promijenjenim okolnostima nastalim za vrijeme korištenja prava na državnu stipendiju u roku od petnaest (15) dana od dana nastanka okolnosti, a koje utječu na daljnje ostvarivanje prava na državnu stipendiju sukladno propisanim uvjetima iz članka 3. ovoga pravilnika.

(2) Promijenjene okolnosti iz stavka 1. ovoga članka odnose se i na: ostvarivanje prava i prihvaćanje druge stipendije financirane iz javnih izvora, naknadni upis mirovanja prava i obveza, ispis sa studija, isključenje sa studija, završetak studija te na ostale razloge koji utječu na status studenta.

(3) U slučaju nastanka promijenjenih okolnosti iz stavka 1. i 2. ovoga članka, Ministarstvo će obustaviti daljnju isplatu državne stipendije.

(4) Ako se utvrdi da je student primao državnu stipendiju za vrijeme za koje nije imao pravo sukladno stavku 1. i 2. ovoga članka, Ministarstvo može zatražiti povrat do tada isplaćenoga iznosa državne stipendije.

IZNOS DRŽAVNE STIPENDIJE

Članak 10.

(1) Državna stipendija isplaćuje se u najmanje deset mjesečnih rata u iznosu od najmanje 200,00 EUR mjesečno.

(2) U Javnome natječaju za dodjelu državnih stipendija studentima pripadnicima romske nacionalne manjine ministar propisuje razdoblje za koje će se dodjeljivati stipendija.

(3) U Javnome natječaju za dodjelu državnih stipendija studentima pripadnicima romske nacionalne manjine ministar može propisati i dodjelu većega mjesečnog iznosa stipendije i/ili dodjelu stipendija u većem broju mjesečnih rata, sukladno osiguranim sredstvima u državnome proračunu Republike Hrvatske.

(4) Novčani iznos državne stipendije isplaćuje se na račun korisnika stipendije. Isplata stipendija započinje nakon potpisivanja Ugovora o dodjeli državne stipendije.

PRIJELAZNE I ZAVRŠNE ODREDBE

Članak 11.

(1) Danom stupanja na snagu ovoga pravilnika prestaje vrijediti Pravilnik o uvjetima i načinu ostvarivanja prava na državnu stipendiju za studente pripadnike romske nacionalne manjine (»Narodne novine«, broj: 76/2019., 64/2021. i 67/2022.).

(2) Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/00004
 Urbroj: 533-07-25-0001
 Zagreb, 5. lipnja 2025.

Ministar
 prof. dr. sc. Radovan Fuchs, v. r.